ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2197/98

υποβολή: Konstantinos Hatzidakis (PPE) προς την Επιτροπή

(14 Ιουλίου 1998)

Θέμα: Χρηματοδότηση των έργων συντήρησης και αποκατάστασης της διώρυγας της Κορίνθου

Η διώρυγα της Κορίνθου, έργο ζωτικής σημασίας για τη διακίνηση προσώπων και αγαθών όχι μόνο για την Ελλάδα αλλά για όλο το χώρο της Ανατολικής Μεσογείου, συμπληρώνει φέτος 105 χρόνια λειτουργίας. Πολύπλευρες παράμετροι δημιουργούν την ανάγκη έργων εκσυγχρονισμού, συντήρησης, αποκατάστασης των φθορών που έχουν προκληθεί όλα αυτά τα χρόνια, και ιδίως ανακατασκευής των κρηπιδωμάτων (είναι τα τοιχώματα στις δύο πλευρές της διώρυγας που με ειδική επένδυση την προστατεύουν από την οριζόντια θαλάσσια διάβρωση) αλλιώς, όπως μου καταγγέλει η "Α.Ε. Διώρυγος Κορίνθου", η δημόσια δηλαδή εταιρία που έχει συστήσει το κράτος για τους παραπάνω σκοπούς, κινδυνεύει η ίδια η υπόσταση του έργου.

Με δεδομένο ότι για όλα αυτά υπάρχουν πλήρεις μελέτες (τεχνική, οικονομοτεχνική και περιβαλλοντική), θα μπορούσε να με πληροφορήσει η Επιτροπή εάν υπάρχει δυνατότητα ένταξης του έργου, το κόστος του οποίου υπολογίζεται σε 25 δισ. δρχ., σε κάποιο κοινοτικό πρόγραμμα χρηματοδότησης και, εάν ναι, ποιο θα μπορούσε να είναι αυτό καθώς και ποιες και από ποια πλευρά θα ήταν οι ενδεδειγμένες ενέργειες για την ένταξή του;

Απάντηση της κας Wulf-Mathies εξ ονόματος της Επιτροπής

(01 Οκτωβρίου 1998)

Η Επιτροπή καταρχήν μπορεί να διαβεβαιώσει ότι η αποκατάσταση της διώρυγας της Κορίνθου μπορεί να θεωρηθεί ως έργο επιλέξιμο από το Ευρωπαϊκό Ταμείο Περιφερειακής Ανάπτυξης. Η Επιτροπή θα εξασφαλίσει, επομένως, με προσοχή κάθε ενδεχόμενη αίτηση συγχρηματοδότησης των ελληνικών αρχών, λαμβάνοντας υπόψη το γεγονός ότι πρόκειται καταρχήν, για ένα έργο που θα αποφέρει έσοδα καθώς και το νομικό καθεστώς της εταιρείας εκμετάλλευσης της διώρυγας.
ΓΡΑΠΤΗ ΕΡΩΤΗΣΗ E-2461/98

υποβολή: Honório Novo (GUE/NGL) προς την Επιτροπή

(30 Ιουλίου 1998)

Θέμα: Κατασκευή κυματοθραυστών στην εκβολή του ποταμού Douro

Από τα μέσα μαζικής ενημέρωσης της χώρας μου δημοσιεύθηκε πρόσφατα η είδηση ότι η Ευρωπαϊκή Επιτροπή απέρριψε, στο πλαίσιο του Ταμείου Συνοχής, τη συγχρηματοδότηση για την κατασκευή κυματοθραυστών στην εκβολή του ποταμού Douro. Ανεγράφη επίσης ότι η Ευρωπαϊκή Επιτροπή απέρριψε τη συγχρηματοδότηση αυτή γιατί το σχέδιο δεν συμπεριλαμβανόταν στις προτεραιότητες που είχε ορίσει το Ταμείο Συνοχής. Για τον λόγο αυτό θα ήθελα να ενημερωθώ κατ' ευθείαν από την Ευρωπαϊκή Επιτροπή σχετικά με τα εξής:

1. Πότε υπέβαλε η Πορτογαλική Κυβέρνηση υποψηφιότητα στο Ταμείο Συνοχής για το σχέδιο κατασκευής κυματοθραυστών στην εκβολή του ποταμού Douro;

2. Δεδομένου ότι πρόκειται για σχέδιο που θα επιτρέψει την κατασκευή πλωτής οδού μέσω ενός διεθνούς ποταμού, ποιούς λόγους προβάλλει η Επιτροπή για να αιτιολογήσει το ότι ένα τέτοιο σχέδιο δεν συμπεριλαμβάνεται στις προτεραιότητες του Ταμείου Συνοχής;

Απάντηση της κας Wulf-Mathies εξ ονόματος της Επιτροπής

(29 Σεπτεμβρίου 1998)

Η αίτηση συνδρομής που αφορά το σχέδιο για τα έργα στην εκβολή του ποταμού Douro υποβλήθηκε στην Επιτροπή στις 5 Νοεμβρίου 1996.

Το εν λόγω σχέδιο, το οποίο ανέλυσε προσεκτικά η Επιτροπή, δεν συμπεριλήφθηκε στις προτεραιότητες του Ταμείου Συνοχής, διότι οι επιπτώσεις στις δραστηριότητες του λιμανιού Leixoes δεν είναι σημαντικές και δεν εδραιώθηκε επαρκώς η οικονομική αιτιολόγησή του. Ο ποταμός Douro δεν περιλαμβάνεται στο διευρωπαϊκό δίκτυο μεταφοράς και τα έργα που αφορούν την πλωϊμότητα του εν λόγω ποταμού δεν είναι επιλέξιμα στο Ταμείο Συνοχή.
ΓΡΑΠΤΗ ΕΡΩΤΗΣΗ E-2327/98

υποβολή: Franz Linser (NI) προς την Επιτροπή

(22 Ιουλίου 1998)

Θέμα: Διόδια για τη σήραγγα του Brenner 2

Η Ευρωπαϊκή Επιτροπή κατέθεσε στο ΔΕΚ προσφυγή λόγω παραβιάσεως της οδηγίας περί υποδομής των μεταφορών με την επιβολή διοδίων στον αυτοκινητόδρομο του Brenner.

1. Σε ποιά νομική βάση στηρίζεται αυτή η προσφυγή;

2. Υπάρχει η δυνατότητα να αποσύρει η Επιτροπή την εν λόγω προσφυγή;

3. Εάν ναι, ποιές είναι οι προϋποθέσεις που θα έπρεπε να πληροί η Αυστρία προκειμένου να αποσύρει η Επιτροπή την προσφυγή;

Κοινή απάντηση

του κ. Kinnock εξ ονόματος της Επιτροπής

στις γραπτές ερωτήσεις E-2326/98 και E-2327/98

(1 Οκτωβρίου 1998)

Η Επιτροπή παραπέμπει το Αξιότιμο Μέλος στην απάντηση που έδωσε στη γραπτή ερώτηση αριθ. 1764/98 του κ. Konrad(1).

Αν η Επιτροπή διαπιστώσει ότι η Αυστρία έλαβε μέτρα για να θέσει τέρμα στις παραβιάσεις της Οδηγίας του Συμβουλίου 93/89/ΕΟΚ, της 25ης Οκτωβρίου 1993, για την επιβολή από τα κράτη μέλη τελών επί οχημάτων χρησιμοποιουμένων για την οδική μεταφορά αγαθών και την επιβολή διοδίων και επιβαρύνσεων για τη χρησιμοποίηση ορισμένων υποδομών(2), μπορεί να εξετάσει τη διακοπή των διαδικασιών κατά της Αυστρίας. Η δυνατότητα αυτή παραμένει ωστόσο στη διάκριση της Επιτροπής, η οποία σε κάθε περίπτωση εργάζεται με βάση τα πραγματικά γεγονότα που σχετίζονται με το εν λόγω ζήτημα.

Η Επιτροπή σημείωσε με ενδιαφέρον τις δύο πρόσφατες αυστριακές προτάσεις για την αναδιαρρύθμιση των διοδίων του Brenner, με την οποία αποσκοπείται η επίτευξη βημάτων προόδου κατά τις συζητήσεις του Συμβουλίου, σχετικά με την αναθεώρηση της Οδηγίας 93/89/ΕΟΚ. Οι τελευταίες αυτές αυστριακές προτάσεις δεν έχουν υποβληθεί στα πλαίσια του ζητήματος του Brenner που εκκρεμεί ενώπιον του Δικαστηρίου.

(1) ΕΕ C 13 της 18.1.1999, σελ. 80.

(2) ΕΕ L 279 της 12.11.1993.
ΓΡΑΠΤΗ ΕΡΩΤΗΣΗ E-2813/98

υποβολή: Susan Waddington (PSE) προς την Επιτροπή

(17 Σεπτεμβρίου 1998)

Θέμα: Ρύθμιση των διεθνών γραφείων συνοικεσίων

Αρκετά "γραφεία συνοικεσίων", στην ΕΕ προσφέρουνειδικές υπηρεσίες που επιδιώκουν τη γνωριμία ανδρών υπηκόων της ΕΕ με νεαρές γυναίκες από την Ταϋλάνδη και από άλλες χώρες της νοτιοανατολικής Ασίας. Αν και τα κίνητρα ορισμένων από αυτά τα γραφεία είναι ειλικρινή, οι δραστηριότητές τους συνήθως δεν υπόκεινται σε κανέναν κανονισμό ή έλεγχο. Χωρίς ρύθμιση, επιθεώρηση και έλεγχο, μπορούν να χρησιμοποιούνται άμεσα ή έμμεσα ως κάλυψη για τη σωματεμπορία γυναικών με σκοπό τη σεξουαλική εκμετάλλευση.

Σύμφωνα με τη σύσταση του Κοινοβουλίου(1), η οποία υποστηρίζει ότι θα πρέπει να εξετασθεί η ανάπτυξη ενός ρυθμιστικού πλαισίου για τα γραφεία αυτά, τί δράση ανέλαβε η Επιτροπή προς αυτή την κατεύθυνση, και τί περαιτέρω δράση προβλέπει;

Απάντηση της κας Gradin εξ ονόματος της Επιτροπής

(26 Οκτωβρίου 1998)

Η Επιτροπή γνωρίζει ότι έχουν κοινοποιηθεί, ιδίως από τα μέσα μαζικής ενημέρωσης, ορισμένες περιπτώσεις όπου γραφεία συνοικεσίων στο Ην. Βασίλειο έχουν χρησιμοποιηθεί άμεσα ή έμμεσα για την εμπορία γυναικών. Είναι αλήθεια επίσης ότι προς το παρόν εναπόκειται στα κράτη μέλη η απόφαση εάν και πως επιθυμούν να ελέγξουν τον τρόπο με τον οποίο λειτουργούν αυτά τα γραφεία συνοικεσίων.

Η Επιτροπή προβλέπει συγκριτική μελέτη για την κατάσταση στα κράτη μέλη έτσι ώστε να κρίνει εάν υπάρχει ανάγκη να αναληφθεί νομοθετική πρωτοβουλία σε ευρωπαϊκό επίπεδο.

Προς το παρόν βάσει της πρωτοβουλίας Daphne οι εταίροι εξετάζουν σε δύο σχέδια του 1997 το θέμα του αναγκαστικού γάμου.

(1) ΕΕ C 14 της 19.1.1998, σελ. 39.
ΓΡΑΠΤΗ ΕΡΩΤΗΣΗ E-2406/98

υποβολή: Leonie van Bladel (UPE) και James Janssen van Raay (UPE) προς το Συμβούλιο

(28 Ιουλίου 1998)

Θέμα: Άρνηση του Τρίνιντατ/Τομπάγκο σε σχέση με τη Σύμβαση της Βιέννης

1. Έχει πληροφορηθεί το Συμβούλιο την άρνηση της κυβέρνησης του Τρίνιντατ/Τομπάγκο να ικανοποιήσει, με βάση το άρθρο 6 της Σύμβασης της Βιέννης, το αίτημα της ολλανδικής κυβέρνησης για τη σύλληψη και την έκδοση του σουριναμέζου τέως δικτάτορα και επί του παρόντος συμβούλου του κράτους, Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

2. Ποιές πολιτικές συνέπειες θεωρεί το Συμβούλιο ότι θα έχει η άρνηση του Τρίνιντατ/Τομπάγκο να συλλάβει και να εκδόσει, με βάση τη Διεθνή Σύμβαση της Βιέννης, τον σουριναμέζο τέως δικτάτορα και επί του παρόντος σύμβουλο του κράτους Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

3. Ποιές οικονομικές κυρώσεις θα προτείνει το Συμβούλιο των Υπουργών κατά του Τρίνιντατ/Τομπάγκο με αφορμή την άρνηση της χώρας αυτής να να συλλάβει και να εκδόσει, με βάση το άρθρο 6 της Διεθνούς Σύμβαση της Βιέννης, τον σουριναμέζο τέως δικτάτορα και επί του παρόντος σύμβουλο του κράτους Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

Απάντηση

(7 Δεκεμβρίου 1998)

Ζητήματα που αφορούν τις σχέσεις ανάμεσα σε κράτος μέλος και τρίτες χώρες στον τομέα της έκδοσης δεν εμπίπτουν στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-2904/98

υποβολή: Anita Pollack (PSE) προς την Επιτροπή

(2 Οκτωβρίου 1998)

Θέμα: Ενημέρωση των ζητούντων εργασία

Μπορεί η Επιτροπή να μας αναφέρει σε ποιά κράτη μέλη παρέχονται στους ζητούντες εργασία πληροφορίες σχετικά με τις ευκαιρίες απασχόλησης σε άλλες χώρες; Υπό ποίαν μορφή παρέχεται αυτού του είδους η ενημέρωση στα γραφεία ευρέσεως εργασίας;

Απάντηση του κ. Flynn εξ ονόματος της Επιτροπής

(23 Οκτωβρίου 1998)

Υπάρχουν πολλοί τρόποι με τους οποίους οι ζητούντες εργασία μπορούν να ενημερωθούν για τις δυνατότητες εργασίας σε άλλα κράτη μέλη και εξεύρεσης κενών θέσεων εργασίας στα κέντρα ευρέσεως εργασίας. Ένα από τα σημαντικότερα είναι το Ευρωπαϊκό Δίκτυο των Υπηρεσιών Απασχόλησης (EURES)που δημιουργήθηκε το 1993 και αποσκοπεί στη διευκόλυνση της ελεύθερης κυκλοφορίας των εργαζομένων. Το δίκτυο αυτό αποτελεί μια κοινοπραξία όλων των δημοσίων υπηρεσιών απασχόλησης της Ευρωπαϊκής Ένωσης και του Ευρωπαϊκού Οικονομικού Χώρου, και της Επιτροπής. Οι επιμέρους υπηρεσίες απασχόλησης συλλέγουν κενές θέσεις εργασίας μέσω ενός συστήματος Η/Υ, το οποίο διαχειρίζεται η Επιτροπή και οι κενές αυτές θέσεις παρουσιάζονται σε οθόνη οπτικής απεικόνισης στα περισσότερα κέντρα ευρέσεως εργασίας στις 17 ενδιαφερόμενες χώρες. Περίπου 10 000 κενές θέσεις εργασίας διατίθενται σε οποιαδήποτε στιγμή και ενημερώνονται καθημερινά. Οι κενές θέσεις εργασίας διατίθενται επίσης στην ιστοσελίδα του EURES στο Internet, η διεύθυνση του οποίου είναι http://europa.eu.int/jobs/eures.

Επιπλέον, οι εθνικές ιστοσελίδες των υπηρεσιών απασχόλησης, που περιέχουν μεγάλες βάσεις δεδομένων με κενές θέσεις, είναι επίσης ηλεκτρονικά συνδεδεμένες μεταξύ τους. Η πρόσβαση στις ιστοσελίδες αυτές είναι συνεχώς περισσότερο δυνατή στα κέντρα ευρέσεως εργασίας. Τέλος, υπάρχουν πολυάριθμες διμερείς μεταβιβάσεις κενών θέσεων εργασίας μεταξύ των χωρών, ιδιαίτερα μεταξύ αυτών που έχουν κοινά σύνορα ή εάν υπάρχει έλλείψη ειδικών προσόντων σε ένα κράτος μέλος, η οποία θα μπορούσε να καλυφθεί με τους κατάλληλους ζητούντες εργασία από ένα άλλο κράτος.
ΓΡΑΠΤΗ ΕΡΩΤΗΣΗ E-2722/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Ερωτηματικά όσον αφορά την ασφάλεια τον σταθμό πυρηνικής ενέργειας στην Κούβα

1. Γνωρίζει το Συμβούλιο ότι επαναλήφθησαν οι εργασίες οι οποίες είχαν αρχίσει το 1981 και είχαν διακοπεί το 1992 για την ανοικοδόμηση σταθμού πυρηνικής ενέργειας στην Juragua στην Κούβα. Το εν λόγω οικοδόμημα χαρακτηρίσθηκε σε πρόσφατο άρθρο της εφημερίδας "The Independent" ως "ετοιμόροπο";

2. Προτίθεται το Συμβούλιο να ενημερωθεί σχετικά με την ασφάλεια τόσο του οικοδομήματος όσο και των αντιδραστήρων οι οποίοι εντός τετραετίας θα είναι έτοιμοι για να τεθούν σε λειτουργία;

3. Ποιες προοπτικές προσφέρει το καθεστώς παρατηρητή που έχει η Κούβα στις χώρες ΑΚΕ προκειμένου να εξευρεθεί ικανοποιητική και ασφαλής λύση για την Κούβα ειδικώς και για την ευρύτερη περιοχή και τον κόσμο γενικώς, και προτίθεται το Συμβούλιο να κάνει χρήση επί του προκειμένου αυτής της νέας πολιτικής σχέσης μεταξύ ΕΕ και Κούβας;

Απάντηση

(16 Νοεμβρίου 1998)

1. To ζήτημα που θέτει ο αξιότιμος κ. Βουλευτής δεν έχει συζητηθεί απο το Συμβούλιο.

2. Πάντως, το ζήτημα αυτό θα μπορούσε να συζητηθεί, όχι στο πλαίσιο της Ευρατόμ, αλλά της Σύμβασης για την Πυρηνική Ασφάλεια, της οποίας η Κούβα (υπέγραψε τη Σύμβαση στις 20/9/1994) και τα κράτη μέλη της ΕΕ είναι μέλη.

Πράγματι, η Σύμβαση έχει τους ακόλουθους στόχους:

"i) να επιτευχθεί και να διατηρηθεί υψηλό επίπεδο πυρηνικής ασφάλειας παγκοσμίως, μέσω εθνικών μέτρων και διεθνούς συνεργασίας,

ii) να δημιουργηθούν και να διατηρούνται αποτελεσματικές αμυντικές διατάξεις στις πυρηνικές εγκαταστάσεις για την αντιμετώπιση των δυνητικών κινδύνων από την ακτινοβολία, προκειμένου να προστατευθούν τα άτομα, η κοινωνία και το περιβάλλον από επιβλαβείς συνέπειες της ιοντίζουσας ακτινοβολίας από τις εν λόγω εγκαταστάσεις,

iii) να αποφευχθούν τα ατυχήματα, με έκλυση ραδιενέργειας και, σε περίπτωση που συμβούν, να μετριάζονται οι επιπτώσεις τους."

Το άρθρο 5 ορίζει ότι "κάθε συμβαλλόμενο μέρος υποβάλλει προς εξέταση, πριν από καθεμία από τις αναφερόμενες στο άρθρο 20 συνεδριάσεις, έκθεση για τα μέτρα που έλαβε προκειμένου να εκπληρώσει καθεμία από τις υποχρεώσεις που ορίζονται στη Σύμβαση."

3. Ούτε η υφισταμένη Σύμβαση Λομέ ούτε η πρόταση διαπραγμάτευσης μιας μελλοντικής Σύμβασης Λομέ περιλαμβάνουν σχετικές διατάξεις.

Εξάλλου, εφιστάται η προσοχή του αξιότιμου κ. βουλευτή στο γεγονός ότι η ιδιότητα της Κούβας ως παρατηρητή κατά τις προσεχείς διαπραγματεύσεις δεν προδικάζει ενδεχόμενη απόφαση για την προσχώρησή της στη Σύμβαση Λομέ.
ΓΡΑΠΤΗ ΕΡΩΤΗΣΗ E-2283/98

υποβολή: Raimo Ilaskivi (PPE) προς την Επιτροπή

(22 Ιουλίου 1998)

Θέμα: Φορολόγηση εσόδων από εκκλησιαστικούς εράνους

Οι διάφορες εκκλησιαστικές και θρησκευτικές κοινωνίες δεν υποχρεώνοντο συνήθως να καταβάλουν φόρους στα διάφορα κράτη μέλη για τα έσοδά τους από εράνους και άλλες φιλανθρωπικές εκδηλώσεις. Η φοροαπαλλαγή αυτή διασφάλιζε σε όλες ανεξαιρέτως τις κοινωνίες αυτές τη δυνατότητα άνετης λειτουργίας στους τομείς ενδιαφέροντός τους.

Προσφάτως στη Γαλλία η υπηρεσία Haut-de-Seine Sud Direction de Fiscal Services επέβαλε στους Μάρτυρες του Ιεχωβά την υποχρέωση να καταβάλλουν φόρο για τα έσοδά τους από εράνους όταν το ποσό ανά δωρητή ανέρχεται κατά μέσο όρο σε 26 γαλλικά φράγκα τον μήνα. Δεδομένου ότι η υποχρέωση αυτή για καταβολή φόρου για τα έσοδα από εράνους, δεν αφορά κατά πάσα πιθανότητα, τις άλλες θρησκευτικές και εκκλησιαστικές κοινωνίες, η ενέργεια αυτή είναι αντίθετη, μεταξύ άλλων, με την θέση που έχει λάβει το αρμόδιο για τα δικαιώματα του ανθρώπου Ευρωπαϊκό Δικαστήριο. Η πρακτική αυτή ενδέχεται, επίσης, να αποτελέσει προήγουμενο το οποίο μπορεί να επεκταθεί και σε άλλα κράτη και σε άλλες θρησκευτικές κοινωνίες. Κατά συνέπεια, το θέμα έχει κινήσει το ενδιαφέρον οπαδών και άλλων δογμάτων, συμπεριλαμβανομένου του συντάκτη της παρούσας ερώτησης.

Ποιά μέτρα είναι σε θέση να λάβει η Επιτροπή για την άμεση εξάλειψη της αδικίας αυτής βάσει, μεταξύ άλλων, των αποφάσεων εκείνων που έχουν ληφθεί σχετικά με την ισότητα και τα δικαιώματα του ανθρώπου, έχουν καταχωρηθεί στα διάφορα έγγραφα της ΕΕ και αφορούν όλα ανεξαιρέτως τα κράτη μέλη, συμπεριλαμβανομένης της Γαλλίας;

Απάντηση του κ. Monti εξ ονόματος της Επιτροπής

(16 Οκτωβρίου 1998)

Η Επιτροπή υπενθυμίζει ότι, υπό το ισχύον κοινοτικό δίκαιο, τα κράτη μέλη είναι καταρχήν ελεύθερα να καθορίσουν τους συντελεστές καθώς και τις λεπτομέρειες εφαρμογής του φόρου δωρεάς.

Η Επιτροπή εκτιμά ότι δεν τίθεται ζήτημα παράβασης του ισχύοντος κοινοτικού δικαίου στην περίπτωση που αναφέρει το Αξιότιμο Μέλος του Κοινοβουλίου.

Όσον αφορά τα γεγονότα που παραθέτει το Αξιότιμο Μέλος, η Επιτροπή υπενθυμίζει ότι ο σεβασμός των ανθρωπίνων δικαιωμάτων και των θεμελιωδών ελευθεριών διασφαλίζεται στα κράτη μέλη, σε μεγάλο βαθμό, τόσο στο εσωτερικό με τα ένδικα μέσα του εθνικού δικαίου, όσο και στο εξωτερικό, μέσω των μηχανισμών που προβλέπει η Σύμβαση για την Προστασία των ΑνθρωπίνωνΔικαιωμάτων και των Θεμελιωδών Ελευθεριών του Συμβουλίου της Ευρώπης.
ΓΡΑΠΤΗ ΕΡΩΤΗΣΗ E-2738/98

υποβολή: James Moorhouse (ELDR) προς το Συμβούλιο

(8 Σεπτεμβρίου 1998)

Θέμα: Λιβανέζοι αιχμάλωτοι στη Συρία

Τί μέσα πίεσης ασκήθηκαν από το Συμβούλιο κατά τις διαπραγματεύσεις της ευρωμεσογειακής συμφωνίας σύνδεσης με τη Συρία, ή στο πλαίσιο της κοινής εξωτερικής πολιτικής και πολιτικής ασφάλειας, για να αχθεί η κυβέρνηση της Συρίας να ελευθερώσει τους 250 Λιβανέζους αιχμαλώτους που κρατούνται ακόμη στις φυλακές της;

Απάντηση

(14 Δεκεμβρίου 1998)

1. Στις οδηγίες διαπραγμάτευσης της Συμφωνίας Σύνδεσης με τη Συρία περιλαμβάνεται η συνήθης ρήτρα για τα ανθρώπινα δικαιώματα. Η ρήτρα, στην οποία δηλώνεται ότι οι σχέσεις μταξύ των συμβαλλομένων μερών θα βασίζονται στο σεβασμό των δημοκρατικών αρχών και των θεμελιωδών δικαιωμάτων του ανθρώπου που καθοδοηγούν την εσωτερική και διεθνή πολιτική, αποτελεί ουσιαστικό στοιχείο της συμφωνίας. Οι διαπραγματεύσεις με τη Συρία άρχισαν τον Απρίλιο 1998 και ο δεύτερος γύρος διαπραγματεύσεων έγινε στις 20-21 Οκτωβρίου 1998. Το Συμβούλιο παρακολουθεί από κοντά όλα τα θέματα που έχουν σχέση με τις διαπραγματεύσεις.

2. Η Συρία έχει επίσης υπογράψει τη Διακήρυξη της Βαρκελώνης στην οποία οι συμμετέχοντες ανέλαβαν να ενεργούν σύμφωνα με τον Χάρτη των Ηνωμένων Εθνών και την Οικουμενική Διακήρυξη των Δικαιωμάτων του Ανθρώπου καθώς και σύμφωνα με τις άλλες υποχρεώσεις του διεθνούς δικαίου και να αναπτύσσουν στα πολιτικά τους συστήματα το κράτος δικαίου και τη δημοκρατία.

3. Το Συμβούλιο παρακολουθεί από κοντά το θέμα των Λιβανέζων κρατουμένων στη Συρία. Σημείωσε ότι στις 5 Μαΐου 1998, οι Συριακές αρχές ελευθέρωσαν 121 κρατουμένους.

4. Το Συμβούλιο μπορεί να διαβεβαιώσει τον αξιότιμο κ. Βουλευτή ότι δεν θα διστάσει να χρησιμοποιήσει όλα τα μέσα, επίσημα ή ανεπίσημα, προκειμένου να καλέσει τις συριακές αρχές να παραμείνουν πιστές στο κράτος δικαίου και στη δικαιοσύνη ώστε να καταστεί δυνατή η ελευθέρωση όλων των φυλακισμένων που κρατούνται άδικα.
ΓΡΑΠΤΗ ΕΡΩΤΗΣΗ E-2780/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Πολιτικοί κρατούμενοι στο Βιετνάμ

Γνωρίζει η Επιτροπή ότι στις φυλακές του Βιετνάμ βρίσκονται ακόμη εκατοντάδες πολιτικοί κρατούμενοι;

Είναι διατεθειμένη η Επιτροπή να ζητήσει από την κυβέρνηση του Βιετνάμ διευκρινίσεις σχετικά με την τύχη των ακόλουθων κρατουμένων: Pham Tuong, Bui Kim Dinh, Pham Thai Nguyen Ngoc Tan, Dong Tuy, Nguyen Van Chau και Nguyen Van Bien;

Είναι διατεθειμένη η Επιτροπή να ζητήσει από την κυβέρνηση του Βιετνάμ την ελευθέρωση όλων των πολιτικών κρατουμένων;

Απάντηση του κ. Marín εξ ονόματος της Επιτροπής

(14 Οκτωβρίου 1998)

Η Επιτροπή γνωρίζει ότι στο Βιετνάμ κρατούνται άτομα για λόγους συνείδησης (μία πρόσφατη έκθεση της Διεθνούς Αμνηστίας τους υπολογίζει σε 70) και παρακολουθεί ενεργά την όλη υπόθεση σε συνεργασία με τα κράτη μέλη. Ένας κατάλογος κρατουμένων για λόγους συνείδησης (εφεξής καλούμενος κατάλογος της Ένωσης) έχει καταρτισθεί και υποβληθεί κατέπανάληψη, μέσω διαβημάτων της τρόικα στην κυβέρνηση του Βιετνάμ.

Μετά τα διαβήματα της Επιτροπής, των κρατών μελών και άλλων κρατών που συμμερίζονται τις ίδιες απόψεις στο σημείο αυτό, η κυβέρνηση του Βιετνάμ έδωσε αμνηστία σε 5219 κρατουμένους, στις 2 Σεπτεμβρίου 1998. Στη συντριπτική τους πλειοψηφία αυτοί ήταν κρατούμενοι ποινικού δικαίου αλλά έξι από αυτούς περιελαμβάνονταν επίσης στον κατάλογο της Ένωσης. Επιπλέον, η Επιτροπή έχει λόγους να πιστεύει ότι σχεδιάζεται απελευθέρωση 3000 άλλων κρατουμένων και ελπίζει ότι μέσα σάυτούς θα περιληφθούν περισσότερα άτομα που αναφέρονται στον κατάλογο της Ένωσης.

Η Επιτροπή ενημερώνει το Αξιότιμο Μέλος ότι ο κ. Dong Tuy είχε ήδη απελευθερωθεί στις 2 Σεπτεμβρίου 1998. Όλοι οι άλλοι, με εξαίρεση του κ. Pham Thai Nguyen, περιλαμβάνονται στον κατάλογο της Ένωσης και η περίπτωσή τους θα αποτελέσει αντικείμενο στενής παρακολούθησης.

Η Επιτροπή, σε στενή συνεργασία με τα κράτη μέλη θα συνεχίσει τη δράση της έως την πλήρη απελευθέρωση του συνόλου των κρατουμένων για λόγους συνείδησης στο Βιετνάμ.
ΓΡΑΠΤΗ ΕΡΩΤΗΣΗ E-2948/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Παράγωγο δίκαιο στον τομέα της πολιτικής της μετανάστευσης και του ασύλου

Από διάφορα έγγραφα προκύπτει ότι τα τελευταία χρόνια έχουν εκδοθεί περίπου 70 πράξεις του Συμβουλίου για την πολιτική στον τομέα της μετανάστευσης.

1. Για ποιες πράξεις πρόκειται αναλυτικά (θα μπορούσατε παρακαλώ να θεμελιώσετε τα στοιχεία με τις αντίστοιχες πηγές);

2. Καταβάλλονται προσπάθειες για ευρύτερη προσέγγιση των νομοθεσιών;

3. Σε ποιους λόγους αποδίδει η Επιτροπή το γεγονός ότι η Ευρωπαϊκή Ένωση δεν έχει κατορθώσει να επηρεάσει σταθερά και κατά τρόπο που να διαπιστώνεται εμπειρικά την πραγματική κατάσταση όσον αφορά τη μετανάστευση(1);

4. Που και πως υπάρχει πρόσβαση για την κοινή γνώμη και τους βουλευτές του Ευρωπαϊκού Κοινοβουλίου στα δεδομένα CIREA και CIREFI;

Απάντηση της κ. Gradin εξ ονόματος της Επιτροπής

(19 Νοεμβρίου 1998)

1. Η ερώτηση αυτή αναφέρεται σε πράξεις οι οποίες έχουν εκδοθεί από το Συμβούλιο και δεν βασίζονται σε πρωτοβουλία της Επιτροπής. Συνεπώς, το αξιότιμο μέλος του Κοινοβουλίου θα πρέπει να απευθυνθεί στο Συμβούλιο.

2. Υπενθυμίζεται στο αξιότιμο μέλος ότι το Ευρωπαϊκό Συμβούλιο του Κάρντιφ στις 15-16 Ιουνίου 1998 κάλεσε το Συμβούλιο και την Επιτροπή να υποβάλουν στη σύνοδό του στη Βιέννη στις 11-12 Δεκεμβρίου 1998 σχέδιο δράσης για την εφαρμογή των διατάξεων της Συνθήκης του Άμστερνταμ στον τομέα της ελευθερίας, της ασφάλειας και της δικαιοσύνης. Ένα τέτοιου είδους σχέδιο δράσης βρίσκεται υπό συζήτηση στη συντονιστική επιτροπή που συστάθηκε βάσει του άρθρου K4 της συνθήκης για την Ευρωπαϊκή Ένωση. Όπως απαιτείται από το άρθρο 63 της ενοποιημένης συνθήκης ΕΚ, το Συμβούλιο θα θεσπίσει πενταετές πρόγραμμα μέτρων για το άσυλο, τους πρόσφυγες και τους εκτοπισθέντες, την μεταναστευτική πολιτική και τα δικαιώματα των υπηκόων τρίτων χωρών οι οποίοι κατοικούν νομίμως σε κράτος μέλος.

3. Για την ερώτηση αυτή, το αξιότιμο μέλος θα πρέπει να απευθυνθεί στην Προεδρία.

4. Η ερώτηση αυτή αφορά την πρόσβαση στα έγγραφα και η απάντηση πρέπει να δοθεί από τα ενδιαφερόμενα όργανα, στη συγκεκριμένη περίπτωση από το Συμβούλιο.

(1) Έγγραφο στρατηγικής σχετικά με την πολιτική στον τομέα της μετανάστευσης και του ασύλου 9809/98, ΑΣΜΕ 170.
ΓΡΑΠΤΗ ΕΡΩΤΗΣΗ E-2832/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Αιτήσεις για άσυλο

Προτίθεται η Επιτροπή να αναφέρει, αφενός, ποιες κοινές διατάξεις ισχύουν σε κάθε κράτος μέλος εν σχέσει με την εξέταση των αιτήσεων για χορήγηση ασύλου και, αφετέρου, βάσει ποιων εν ισχύι κοινών οδηγιών της Κοινότητας ελέγχεται η ροή των παρανόμων μεταναστών στην ΕΕ;

Απάντηση της κας Gradin εξ ονόματος της Επιτροπής

(13 Νοεμβρίου 1998)

Τα θέματα ασύλου και μετανάστευσης αντιμετωπίζονται πλέον βάσει του τίτλου VI της συνθήκης της Ευρωπαϊκής Ένωσης, και αποτελούν τμήμα του τρίτου πυλώνα. Στο άρθρο Κ.1 της συνθήκης της Ευρωπαϊκής Ένωσης προβλέπεται ότι η πολιτική παροχής ασύλου και η πολιτική μετανάστευσης, συμπεριλαμβανομένης και της καταπολέμησης της παράνομης μετανάστευσης, κατοικίας και εργασίας υπηκόων τρίτων χωρών στην επικράτεια των κρατών μελών, αποτελούν θέματα κοινού συμφέροντος. Τα διαθέσιμα νομικά μέσα βάσει του άρθρου Κ.3 της συνθήκης της Ευρωπαϊκής Ένωσης για την αντιμετώπιση των θεμάτων αυτών περιλαμβάνουν κοινές θέσεις, κοινή δράση και συμβάσεις αλλά όχι συμβατικά κοινοτικά μέσα όπως οι οδηγίες και οι κανονισμοί.

Η αντιμετώπιση θα αλλάξει μετά την έναρξη ισχύος της συνθήκης του Άμστερνταμ, η οποία μεταβιβάζει τα θέματα παροχής ασύλου και μετανάστευσης στην αρμοδιότητα της Κοινότητας, βάσει του νέου τίτλου IV της συνθήκης ΕΚ. Βάσει του νέου άρθρου 63 της συνθήκης αυτής θα απαιτείται το Συμβούλιο να λάβει μέτρα στον τομέα της παροχής ασύλου και μέτρα που έχουν σχέση με την παράνομη μετανάστευση και την παράνομη κατοικία, εντός πέντε ετών από την έναρξη ισχύος της συνθήκης του Άμστερνταμ.

Στον τομέα της παροχής ασύλου, η μόνη νομικά δεσμευτική πράξη που εγκρίθηκε σε ευρωπαϊκό επίπεδο είναι η σύμβαση για τον καθορισμό του κράτους που θα είναι αρμόδιο για την εξέταση των αιτήσεων ασύλου που υποβάλλονται σε κράτος μέλος(1), της κοινώς καλούμενης σύμβασης του Δουβλίνου. Η σύμβαση αυτή υπογράφηκε το 1990, αλλά άρχισε να ισχύει την 1η Σεπτεμβρίου 1997. Επίσης έχουν ληφθεί διάφορα εφαρμοστικά μέτρα από μέρους της Επιτροπής που συγκροτήθηκε βάσει του άρθρου 18 της σύμβασης του Δουβλίνου τα οποία έχουν δημοσιευθεί στην Επίσημη Εφημερίδα.

Οι αρμόδιοι για την μετανάστευση υπουργοί, ή μετά την έναρξη ισχύος της συνθήκης της Ευρωπαϊκής Ένωσης το Συμβούλιο, έχουν λάβει σειρά μη δεσμευτικών μέτρων σχετικά με την παροχή ασύλου ή την καταπολέμηση της παράνομης μετανάστευσης. Τα δε μέσα που έχει εγκρίνει το Συμβούλιο έχουν δημοσιευθεί στην Επίσημη Εφημερίδα.

(1) ΕΕ C 254 της 19.8.1997.